Την ανησυχία τους για την απόφαση του υπουργείου Υγείας να απομακρύνει τον μόνιμο γιατρό της Γαύδου, Βασίλη Αμβροσιάδη, εκφράζουν σε ανακοίνωσή τους οι “Γιατροί Αιγαίου – ΠΑΓΝΗ” και ζητούν επιστροφή του ίδιου στα καθήκοντά του.

Συγκεκριμένα οι “Γιατροί Αιγαίου – ΠΑΓΝΗ” αναφέρουν:

«Μετά την αιφνίδια και μοναδική στα ιστορικά απόφαση του Υπουργείου Υγείας σχετικά με την απομάκρυνση του μόνιμου Γενικού Ιατρού της Ακριτικής Νήσου Γαύδου Κου Αμβροσιάδη Βασίλη, αισθανόμαστε την υποχρέωση να επισημάνουμε κάποια πράγματα και να ανησυχήσουμε για την θλιβερή αυτή ενέργεια από οπουδήποτε και αν προέρχεται.

Όπως γνωρίζουμε το νησί είχε να δει μόνιμο ιατρό πολλά χρόνια και μέχρι τότε εξυπηρετούνταν από αγροτικούς ιατρούς στην πλειονότητα ανειδίκευτους, με ότι αυτό συνεπάγεται.

Έφτασε η σημαντική στιγμή το νησί να αποκτήσει μόνιμο Γενικό Ιατρό .

Μετά από σημαντικά γεγονότα που συνέβησαν το καλοκαίρι του 2024, όπως, εμφάνιση κρουσμάτων γαστρεντερίτιδας, ελέγχου των υδάτων και ανεύρεση κολοβακτηριδίων σε μεγάλη συγκέντρωση, επανέλεγχος των δειγμάτων με τα ίδια βακτηρίδια καθώς και επιπλέον ανεύρεση σε απαγορευτικά και ανησυχητικά επίπεδα μετάλλων στον υδροφόρο ορίζοντα (λιθίου και ψευδαργύρου), δεν αντιμετωπίσθηκε στην καρδιά και στο σύνολο το πρόβλημα για την υγεία τον κατοίκων και των επισκεπτών αλλά εκδιώχθηκε ο ιατρός που ήταν και ο καθόλα υγειονομικός υπεύθυνος για τη διερεύνηση, αναφορά και προσπάθεια επίλυσης του προβλήματος σε συνεργασία με τις Αρχές του νησιού.

Αναρωτιόμαστε εάν το Δημοτικό Συμβούλιο του νησιού που για τον οποιοδήποτε λόγο έπραξε όπως έπραξε, αντιλαμβάνεται το μέγεθος του προβλήματος και την επικινδυνότητα της προώθησης και εφαρμογής τέτοιων λύσεων.

Γνωρίσαμε τον συνάδελφο Κο Αμβροσιάδη μέσα από τις αποστολές που ολοκλήρωσε η ομάδα Γιατρών Αιγαίου ΠΑΓΝΗ στην Γαύδο και διαπιστώσαμε την άρτια κατάρτιση του στην ορθή αντιμετώπιση των ασθενών με ενσυναίσθηση και υψηλό αίσθημα ευθύνης.

Έδειξε δε γενικότερα, ζήλο να εμπλουτίσει τις γνώσεις του από τις επιμέρους ειδικότητες που συμμετέχουν στην κάθε αποστολή. Επιπρόσθετα ο συνάδελφος Κος Αμβροσιάδης συνοδεύει ασθενείς με σοβαρό πρόβλημα υγείας σε Δευτεροβάθμια νοσοκομεία, αφιερώνοντας χρόνο ακόμη και από την κανονική του άδεια.

Να επισημανθεί ότι κατά την διάρκεια μιας αποστολής στα περισσότερα Ακριτικά Νησιά που επισκεπτόμαστε, οι μόνιμοι ιατροί βρίσκουν την ευκαιρία να πάρουν μια ολιγοήμερη άδεια με σκοπό να ολοκληρώσουν εκκρεμείς υποθέσεις και να αναπαυθούν καθώς η υπηρεσία σε ένα ακριτικό νησί σημαίνει καθημερινή εφημέρευση !!!

Ο Κος Αμβροσιάδης αντίθετα, όχι μόνο δεν λαμβάνει άδεια κατά το διάστημα που διαρκεί η αποστολή μας, αλλά συμμετέχει ενεργά με τον συντονισμό των ραντεβού, την επικοινωνία με τους ειδικούς ιατρούς που αφορούν τον κάθε ασθενή, από την ημέρα που φτάνουμε στο νησί έως την ημέρα αναχώρησης μας . Πάρα πολλές φορές και σε δεύτερο χρόνο συζητάμε και βρίσκουμε λύσεις για τα διαγνωστικά και θεραπευτικά προβλήματα των ασθενών του.

Επισημαίνουμε τον σοβαρό προβληματισμό και την ανησυχία μας για την πράξη απομάκρυνσης του ιατρού από οπουδήποτε και εάν προέρχεται η έχει επιδιωχθεί, διότι αυτή η εξέλιξη μπορεί να αποβεί μοιραία στους υγειονομικώς ακάλυπτους πλέον κατοίκους της νήσου Γαύδου.

Ευχή όλων μας η αποκατάσταση της ισορροπίας στο νησί με απώτερο σκοπό την υγεία των κατοίκων του με επιστροφή και αποκατάσταση στη θέση του ιατρού ξου Αμβροσιάδη στα καθήκοντά του.

Παράκληση όπως διαχωριστούν οι ρόλοι και τα καθήκοντα και να διερευνηθούν το αιτία της σοβαρής περιβαλλοντικής επιβάρυνσης».

Σημειώνεται ότι οι “Γιατροί Αιγαίου ΠΑΓΝΗ”, είναι μια Αστική Εταιρεία μη κερδοσκοπικού χαρακτήρα με έδρα το Ηράκλειο.